Dzimis Latvijā
"Dzimis Latvijā" ir Liepājas dueta Fomins & Kleins 2004. gada 23. februārī izdotais otrais albums, kas sekoja iepriekšējam albumam "Muzikants". Albuma vadošā dziesma "Dziesma par laimi" pārstāvēja Latviju 2004. gada Eirovīzijas dziesmu konkursā Stambulā, taču neizkļuva no pusfināla. Latvijas radiostaciju apritēs nonāca albuma dziesmas "Dzimis Latvijā", "Aizejošās dienas", "Man vairs nav vienalga" un "Visām lietām dzīvē savs laiks". Albuma tituldziesmai "Dzimis Latvijā" uzņemts arī videoklips ar aktiera Eduarda Pāvula piedalīšanos, kas tika nominēts 2004. gada Latvijas Mūzikas ierakstu gada balvai kā labākais mūzikas video klips. Albumā ir iekļautas 11 dziesmas, visu autori ir Guntars Račs un Tomass Kleins.